寶少勤學，博覽書記，以才器召為著作郎。平杜弢有功，賜爵關內侯。中興草創，未置史官，中書監王導上疏：「宜備史官，敕佐著作郎干寶等漸就撰集。」元帝納焉。寶於是始領國史。以家貧，求補山陰令，遷始安太守。王導請為司徒右長史，遷散騎常侍。著晉紀，自宣帝迄於愍帝五十三年，凡二十卷，奏之。其書簡略，直而能婉，咸稱良史。